



ΕΛΛΗΝΙΚΗ ΔΗΜΟΚΡΑΤΙΑ

ΔΗΜΟΣ ΛΕΥΚΑΔΑΣ

Λευκάδα, 11/2/2022

**ΔΕΛΤΙΟ ΤΥΠΟΥ**

**Δήμαρχος Λευκάδας Χαράλαμπος Καλός: «Εκσυγχρονίζουμε τον δήμο μας με μικρές αλλά ουσιαστικές τεχνολογικές παρεμβάσεις και προμήθειες, ώστε να γίνεται εξοικονόμηση πόρων και ωρών απασχόλησης».**

Το Τμήμα Ύδρευσης - Αποχέτευσης της Τεχνικής Υπηρεσίας του Δήμου Λευκάδας προχώρησε στην **προμήθεια** συστήματος ανίχνευσης και χαρτογράφησης υπόγειων δικτύων με **γεωραντάρ υπεδάφους** (Ground Penetrating Radar - GRP), προϋπολογισμού 32.240,00€. Το μηχάνημα που προμηθεύτηκε ο Δήμος Λευκάδας είναι τύπου LEICA DS2000.

Λόγω της έλλειψης χαρτογραφημένων δικτύων και διαφόρων υπόγειων κατασκευών, κρίθηκε αναγκαία η αγορά του γεωραντάρ. Σκοπός της προμήθειας είναι ο μη καταστροφικός εντοπισμός θαμμένων αντικειμένων και υπόγειων δομών σε υλικά όπως χώμα, πετρώδη εδάφη, οπλισμένο σκυρόδεμα, άσφαλτο κλπ, καθώς και η χαρτογράφηση υπόγειων δικτύων κοινής ωφέλειας, και πιο συγκεκριμένα σωληνώσεων δικτύων ύδρευσης - αποχέτευσης και όμβριων, καλώδια, υπόγεια τεχνικά έργα κ.α.

Ειδικότερα, η αποτύπωση των υπόγειων δικτύων είναι απαραίτητη σε περιπτώσεις που: εκτελούνται έργα όπου προβλέπονται εκσκαφές, εκπονούνται μελέτες επέκτασης των δικτύων, γίνεται έλεγχος παράνομων παροχών, υπάρχει ανάγκη εντοπισμού αγωγού στο υπέδαφος για την αποκατάσταση βλάβης και πολλά άλλα.

.

ΑΠΟ ΤΟΝ ΔΗΜΟ ΛΕΥΚΑΔΑΣ